b'\n_START_ARTICLE_\nOffice of National Assessments\n_START_PARAGRAPH_\nOffice of National Assessments (ONA) var en australsk f\xc3\xb8deral etterretningsorganisasjon etablert i 1977 direkte underlagt statsministeren. ONA hadde ansvar for \xc3\xa5 evaluere og analysere internasjonal politisk, strategisk og \xc3\xb8konomisk utvikling for statsministeren og ledende ministre i regjeringens sikkerhetskomit\xc3\xa9._NEWLINE_ONA var ikke en hemmelig organisasjon, men hadde en tilbaketrukket stilling i australsk politikk. Et kjent unntak skjedde imidlertid i 2001 da statsminister John Howard offentlig st\xc3\xb8ttet seg p\xc3\xa5 en analyse fra ONA om asyls\xc3\xb8kere ombord p\xc3\xa5 skipet MS \xc2\xabTampa\xc2\xbb, i en hendelse som ble kjent som \xc2\xabTampa\xc2\xbb-saken. ONA-analysen ble senere lekket i sin helhet, og viste seg \xc3\xa5 v\xc3\xa6re basert p\xc3\xa5 intet annet enn pressemeldinger fra diverse regjeringsministre._NEWLINE_I desember 2018 ble ONAs oppgaver overf\xc3\xb8rt til Office of National Intelligence.'